LV Eiropas Savienības Oficiālais Vēstnesis C 449/3

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 449/03)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 51. pantam (1).

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

QUESO ZAMORANO

EK Nr. ES-PDO-0117-01031-14.8.2012.

AĢIN ( ) ACVN ( X )

1. Produkta specifikācijas nodaļa, kurā izdarīts grozījums

—

☐

—

☒

—

☐

—

☒

—

☒

—

☒

—

☒

—

☒

—

☒

2. Grozījuma(-u) veids

—

☐

—

☒

—

☐

—

☐

3. Grozījums(-i)

Produkta apraksts

Šī iedaļa rūpīgi pārskatīta, un citās iedaļās atkārtotā informācija ir svītrota.

Produkta aprakstā veiktas izmaiņas, iekļaujot vārdu “pilnpiens”, kas bija minēts citā punktā, kurš svītrots, kā arī paredzēta iespēja izgatavot sieru Queso Zamorano no piena, kurš slaukts no Churra un Castellana šķirnes aitu un Assaf española šķirnes aunu pirmās pakāpes krustojuma (F1) aitām, – šādā gadījumā aizstājēji īpatņi nedrīkst būt no tās pašas saimniecības, jo šo aitu (F1) pēcnācēji jāizved no saimniecības ne vēlāk kā 40 dienas pēc dzimšanas.

Šāda krustojuma īpatņus tika nolemts iekļaut tāpēc, ka Assaf española šķirne ir lieliski pielāgota noteiktā apgabala vides apstākļiem un tradicionālajām ražošanas metodēm. Assaf española šķirne, kas Spānijā reģistrēta kopš 2005. gada, izveidota, secīgi krustojot Assaf šķirnes aunus ar Churra un Castellana šķirnes aitām kopš Assaf española šķirnes izveides Spānijā pirms vairāk nekā 40 gadiem. Jāpiebilst, ka Spānijā šķirne veidota Kastīlijas un Leonas apgabalā, jo īpaši Samoras provincē – no šejienes šķirne izplatījās pa visu valsti.

Iekļaujot tikai pienu, kas slaukts no vietējo Churra un Castellana šķirņu dzīvnieku un Assaf española šķirnes dzīvnieku pirmās pakāpes krustojuma aitām, tiek nodrošināta saiknes saglabāšana, jo šo divu vietējo šķirņu pastāvēšanu joprojām aizsargā un nodrošina prasība, ka jāizmanto minēto šķirņu aitas. Tas nodrošina arī īpatņu lielāku izturību un labāku spēju pielāgoties videi. Īpatņus tiek ieteikts krustot arī tādēļ, ka šādi dzīvnieki ir daudz labāk piemēroti apgabalam raksturīgajām ražošanas sistēmām, kas ir viena no šā nosaukuma būtiskām īpašībām. Visbeidzot, no krustotajiem dzīvniekiem iegūtā piena īpašības ir līdzīgas tā piena īpašībām, ko iegūst no vietējām šķirnēm, un tās piešķir sieram tās pašas specifiskās īpašības, ko tik augsti vērtē pircēji.

Nogatavinātā siera īpašību aprakstā veiktas redakcionālas izmaiņas, lai precīzi raksturotu tā fiziskās un ķīmiskās, kā arī organoleptiskās īpašības.

Nogatavināšanas laiks ir pielāgots siera rituļu lielumam, lai ražošanas procesa beigās tiem piemistu sieram Queso Zamorano raksturīgās organoleptiskās īpašības. Tādēļ nogatavināšanas laiks siera rituļiem, kuri sver mazāk nekā 1,5 kg, ir saīsināts līdz ne mazāk kā 60 dienām.

Tāpat arī piena un tā analītisko īpašību apraksts ir pārvietots uz iedaļu “Ražošanas metode”, jo, tā kā tiek raksturotas izejvielas, ir loģiskāk sniegt aprakstus šajā posmā.

Minimālais siera pH ir samazināts līdz 4,8, jo pēdējos gados veiktās analīzes rāda, ka tieši tāds ir šāda veida sieram raksturīgais pH līmenis un ka galaprodukta īpašības netiek ietekmētas.

Rādītājs “proteīni” ir aizstāts ar rādītāju “kopējais proteīnu daudzums sausnā”, jo tas ir piemērotāks, lai raksturotu galaprodukta īpašības; rādītāja minimālā vērtība ir 30 %.

Nelielas izmaiņas veiktas arī siera organoleptisko īpašību aprakstā attiecībā uz mizas krāsu nogatavināšanas laika beigās. Teksts “cieta, izteikta, gaiši dzeltena vai tumši pelēka miza” aizstāts ar tekstu “cieta, izteikta miza, kuras krāsa variē no gaiši dzeltenas līdz tumši pelēkai”, jo siera Queso Zamorano krāsa ir no gaiši dzeltenas līdz tumši pelēkai. Turklāt, lai raksturotu siera Queso Zamorano aromātu un garšu, iekļauts šāds teksts:

“Piemīt svaigam aitas pienam raksturīgais aromāts un garša, vienmēr tīra garšas buķete, jaunāka siera garšā jūtama cepta sviesta un siena nianse, taču, sieram nogatavojoties, jūtama labi izturēta biezpiena garša ar žāvētu augļu niansēm, ilgāk nogatavināta siera garša ir intensīvāka un izteiktāka, un tam ir ilga pēcgarša.”

Izcelsmes apliecinājums

Šī iedaļa pārstrādāta, lai sniegtu skaidrāku aprakstu par kontroles procedūrām, kas nodrošina aizsargātā siera kvalitāti un izcelsmi, turklāt svītrota nevajadzīgā informācija. Tādēļ pieminētas kazeīna etiķetes uz mizas, jo tas ir viens no galvenajiem identifikācijas un kontroles instrumentiem, savukārt produkta īpašību apraksts ir svītrots, jo attiecīgā informācija iekļauta iedaļā par galaprodukta kontroli.

Prasības attiecībā uz regulatīvās iestādes veikto apstiprināšanu un kontroli ir svītrotas, lai neradītu pārvietošanās brīvības ierobežojumu.

Ražošanas metode

Šī iedaļa rūpīgi pārskatīta, svītrojot informāciju, kas atkārtojas vai jau iekļauta citās iedaļās, turklāt ir pārskatītas izejvielu īpašības un ražošanas procedūras, ņemot vērā sasniegumus tehnoloģiju jomā.

Teksts “piens, ko izmanto siera Queso Zamorano ražošanā, iegūts reģistrētās saimniecībās, kuras atbilst B punktā noteiktajiem kritērijiem” ir svītrots, jo minētais punkts ir pārvietots uz šo iedaļu un tajā raksturots piens un tā analītiskās īpašības.

Piena minimālais tauku saturs samazināts no 7 % līdz 6,5 % un minimālais kopējais sausnas saturs – no 17,5 % līdz 17 %. Daudzās analīzes, ko veikusi pārbaudes iestāde, rāda, ka vidējais tauku saturs un vidējais kopējais sausnas saturs pienā dažādos mēnešos atšķiras sezonālo pārmaiņu dēļ. Šīs pārmaiņas neietekmē galaprodukta kvalitāti.

Piena sarecēšanas temperatūras un laika diapazons mainīts attiecīgi no 28–32 °C uz 28–35 °C attiecībā uz biezpiena temperatūru un no 30–45 minūtēm uz 20–60 minūtēm attiecībā uz sarecēšanas laiku. Šīs izmaiņas ir pamatotas, ņemot vērā ražošanas tehnoloģijas izmaiņas, kā arī sezonālo pārmaiņu ietekmi uz piena sastāvu.

Šajā iedaļā ir iekļauta informācija par kazeīna etiķešu piestiprināšanu tā, lai tās būtu redzamas uz galaprodukta.

Ir iekļauta arī informācija par nogatavināšanas laiku, kas pielāgots, ņemot vērā siera rituļu lielumu, lai ražošanas procesa beigās tiem piemistu sieram Queso Zamorano raksturīgās organoleptiskās īpašības. Tādēļ nogatavināšanas laiks siera rituļiem, kuri sver mazāk nekā 1,5 kg, ir saīsināts līdz ne mazāk kā 60 dienām.

Saikne

Cēloņsakarība starp produktu un ģeogrāfisko vidi paliek nemainīga. Ir saglabāta saikne, ko nosaka barošanas sistēma, kuras pamatā ir galvenokārt vietējo šķirņu Churra un Castellana īpatņu ganīšanās zālainē, pļavās un novāktos laukos, taču tagad ir iekļauti arī Churra un Castellana šķirnes aitu un Assaf española šķirnes aunu pirmās pakāpes krustojumu īpatņi (F1), lai gan šādā gadījumā aizstājēji īpatņi nedrīkst būt no tās pašas saimniecības, un tādējādi saikne tiek saglabāta, jo vienmēr izmanto Churra un Castellana šķirnes aitas.

Tādēļ iekļauts papildu punkts, kurā Assaf española šķirne raksturota tāpat kā pārējās atbilstīgās šķirnes.

Kontroles iestāde:

Kontroles iestāde tagad ir Instituto Tecnológico Agrario de Castilla y León, kas ir kompetentā iestāde.

Marķēšana:

Ir paredzēta iespēja tirgot porcijās sadalītu, šķēlēs sagrieztu vai rīvētu sieru.

Prasības attiecībā uz regulatīvās iestādes veikto apstiprināšanu un kontroli ir svītrotas, lai neradītu brīvas aprites ierobežojumu.

Lai nodrošinātu atbilstību Regulai (EK) Nr. 510/2006 un Komisijas 2006. gada 14. decembra Regulai (EK) Nr. 1898/2006, ar ko nosaka sīki izstrādātus īstenošanas noteikumus Padomes Regulai (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3), marķējumā iekļaujamais nosaukums ir mainīts no Queso Zamorano Denominación de Origen uz Queso Zamorano Denominación de Origen protegida.

Ir iekļauta atsauce uz siera identifikācijas pazīmi, proti, kazeīna etiķeti, kas piestiprināta uz viena no siera rituļa sāniem tā veidošanas un presēšanas laikā.

Ir iekļauts nosaukuma logotips.

Valsts prasības

Ir atjaunināta informācija par spēkā esošajiem tiesību aktiem, kas attiecas uz aizsargātiem cilmes vietas nosaukumiem un aizsargātām ģeogrāfiskās izcelsmes norādēm.

Iestāde, kas pieprasa ierosinātos grozījumus, ir aizsargātā cilmes vietas nosaukuma Queso Zamorano regulatīvā iestāde, kas ir iestāde, kura pārstāv ražotājus un izgatavotājus un uzskata, ka tā ir pamatoti ieinteresēta grozīt specifikāciju.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (4)

QUESO ZAMORANO

EK Nr. ES-PDO-0117-01031-14.8.2012.

AĢIN ( ) ACVN ( X )

1. Nosaukums

Queso Zamorano

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas nosaukums (1)

Tas ir presēts pilnpiena siers, kas izgatavots no piena, kurš slaukts no Churra un Castellana šķirnes aitām un Churra un Castellana šķirnes aitu un Assaf española šķirnes aunu pirmās pakāpes krustojuma (F1) aitām – otrajā gadījumā aizstājēji īpatņi nedrīkst būt no tās pašas saimniecības. Siera rituļus, kas sver vairāk nekā 1,5 kg, nogatavina vismaz 100 dienas, savukārt siera rituļus, kas sver mazāk nekā 1,5 kg, nogatavina vismaz 60 dienas.

Nogatavinātam sieram piemīt šādas fiziskās īpašības:

— forma: cilindrisks, ar plakaniem sāniem,

— augstums: līdz 14 cm,

— diametrs: līdz 24 cm,

— svars: līdz 4 kg.

Nogatavinātam sieram piemīt šādas organoleptiskās īpašības:

— cieta, izteikta miza, kuras krāsa variē no gaiši dzeltenas līdz tumši pelēkai,

— stingra, blīva masa ar dažiem nelieliem caurumiem, tās krāsa – no baltas līdz dzeltenīgai ziloņkaula krāsai,

— piemīt svaigam aitas pienam raksturīgais aromāts un garša, tīra garšas buķete, jaunāka siera garšā jūtama cepta sviesta un siena nianse, taču, sieram nogatavojoties, jūtama labi izturēta biezpiena garša ar žāvētu augļu niansēm, ilgāk nogatavināta siera garša ir intensīvāka un izteiktāka, un tam ir ilga pēcgarša.

Nogatavinātam sieram piemīt šādas ķīmiskās īpašības:

— tauku saturs: vismaz 45 % sausnā,

— sausnas saturs: vismaz 55 %,

— proteīni: vismaz 30 % sausnā,

— pH: no 4,8 līdz 5,8.

3.3. Izejvielas (tikai pārstrādātiem produktiem)

Tīrs pilnpiens, kas nesatur jaunpienu, kontaminantus, konservantus, antibiotikas vai jebkādus produktus, kuri varētu negatīvi ietekmēt siera ražošanu, nogatavināšanu vai uzglabāšanu.

Ražošanas procesa sākumā pienam jāpiemīt šādām analītiskajām īpašībām:

— tauku saturs: vismaz 6,5 %,

— laktozes saturs: vismaz 4 %,

— proteīnu daudzums: vismaz 5 %,

— skābuma līmenis (Dornika grādos): ne vairāk kā 23°,

— kopējais sausnas saturs: vismaz 17 %.

3.4. Dzīvnieku barība (tikai dzīvnieku izcelsmes produktiem)

Dzīvnieki ganās noteiktajā apgabalā. Neauglīgajā ziemas periodā, periodos, kad barība visvairāk nepieciešama (dzemdību un laktācijas laikā), kā arī laikposmos, kad nelabvēlīgu laikapstākļu dēļ barība ir ierobežota, pamatbarību var papildināt ar barību, kas sastāv no graudaugiem, pākšaugiem un lopbarības saskaņā ar Kopienas tiesību aktiem.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Pienam jābūt ražotam un sieram izgatavotam noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Ikviena reģistrētā uzņēmuma marķējumā jābūt šādam tekstam: Queso Zamorano Denominación de Origen protegida.

Tirdzniecībā esošam produktam jābūt marķētam ar numurētu sekundāro marķējumu, kurā norādīts cilmes vietas nosaukums un kurš reģistrētā uzņēmumā piestiprināts tā, lai to nevarētu izmantot atkārtoti. Turklāt katram Queso Zamorano siera ritulim uz viena no sāniem veidošanas un presēšanas posmā piestiprina numurētu kazeīna etiķeti.

Sieru Queso Zamorano var tirgot porcijās, sagrieztu šķēlēs vai rīvētu ar nosacījumu, ka tas iepakots un ir iespējams noteikt tā izcelsmi.

Aizsargātā cilmes vietas nosaukuma logotips ir šāds:

4. Precīza ģeogrāfiskā apgabala definīcija

Sieru Queso Zamorano ražo tikai Samoras provincē.

5. Saikne ar ģeogrāfisko apgabalu

5.1. Ģeogrāfiskā apgabala specifika

Samoras province atrodas pussalas ziemeļrietumu kvadrantā, turklāt tās lielākā daļa ir Duero ielejā, un tikai provinces ziemeļrietumu daļa atrodas Minjo upes baseinā. Šī province ir lielu kontrastu zeme – dienvidaustrumos ir ielejas ar nelīdzenu reljefu un nelieliem, lēzeniem uzkalniem, kā arī ainava ar plašu horizontu, kas izveidojusies, pateicoties plašajam, Duero upē ieplūstošo upju tīklam; ziemeļos mijas ielejas un augstie tīreļi, savukārt dienvidrietumu apgabalam raksturīgas lielas augstumu atšķirības un stāvas nogāzes, taču šis apvidus nav kalnains.

Dominē trīs augsnes veidi – brūna un kaļķaina augsne uz irdena slāņa, brūna augsne uz akmeņainām alohtonas izcelsmes iegulām un skāba dienvidu brūnā augsne.

Reģionā valda kontinentālais klimats ar ārkārtīgi augstu un zemu temperatūru un ilgstošiem sala periodiem, kas ziemā ir gandrīz pastāvīgi un reizēm turpinās arī vēlu pavasarī, savukārt vasaras ir karstas un sausas bez nokrišņiem. Nokrišņu ir maz – vidējais nokrišņu līmenis provincē ir 300–500 mm gadā; mitrākais gadalaiks ir rudens.

Provincē 98,5 % upju tīkla atrodas Duero upes baseinā, taču atlikušie 1,5 % (163 km2) upju, kuru ūdeņi plūst no Bibejas upes, atrodas Minjo upes baseinā.

Pļavās aug galvenokārt graudzāles. Gandrīz visu provinces teritoriju izmanto aitu ganībām – aramzemes gabalos aitas barojas ar kultūraugu atliekām, piemēram, salmiem un vārpām, kas palikušas pēc graudaugu ražas novākšanas, un pākšaugu stublājiem, kuros ir augsts proteīna saturs.

5.2. Produkta specifika

Samoras provincē saražo 18 % no valsts kopējā aitu piena apjoma un 30 % no apjoma, kuru saražo Kastīlijā un Leonā, kas ir Spānijas lielākais aitu piena ražošanas apgabals.

Tīrās šķirnes, kas uzskatāmas par atbilstošām, ir vietējās šķirnes Churra un Castellana. Arī Churra un Castellana šķirnes aitu un Assaf española šķirnes aunu pirmās pakāpes krustojumu (F1) uzskata par atbilstošu, lai gan aitas nedrīkst aizstāt no tās pašas saimniecības.

Dzīvnieki barojas ganībās, taču ziemas periodā, kā arī periodos, kad tas visvairāk nepieciešams, pamata barību papildina ar barību, kas sastāv no graudaugiem, pākšaugiem un lopbarības.

Sieru izgatavo, izmantojot tradicionālās metodes neatkarīgi no tā, vai pienu piegādā maziem amatnieciskajiem ražotājiem vai vidējiem vai lieliem uzņēmumiem.

Siers Queso Zamorano ir presēts aitu pilnpiena siers, kam ir plakana, ļoti regulāras formas proporcionāla cilindra forma. Rituļa malas ir taisnas, un uz tām ir raksturīgais raksts – tradicionālā “pleita” (esparto zāles pinuma lente).

Ja optimāli nogatavinātu sieru sagriež, tā krāsa ir pamatā ziloņkaula ar nedaudz iedzeltenu toni un griezuma vieta ir pusmatēta. Sieram nogatavojoties, tas pakāpeniski zaudē savu iedzelteno toni, un tā krāsa mainās no gaišas ziloņkaula līdz tumšai ziloņkaula, kas ir nobriedušāka siera krāsa. Virsmas matējums kļūst izteiktāks, un mazu graudiņu veidā var būt manāmi tirozīna kristāli, kuru gaišā, gandrīz baltā krāsa padara tos skaidri redzamus griezuma vietā.

Smarža ir silta un patīkama un spēcīgi atgādina aitas pienu; jaunāka siera smaržā jūtamas cepta sviesta un siena nianses. Sieram nogatavojoties, smarža kļūst spēcīgāka un parādās žāvētu augļu un riekstu notis.

Siers mutē ir gluds un patīkami taukains, mēreni nobriedis tas kļūst nedaudz lipīgs un diezgan elastīgs, taču nogatavināšanas gaitā siers kļūst drupanāks, zaudē elastīgumu, kā arī kļūst miltaināks vai graudaināks.

Sieram piemīt spēcīgs aromāts ar līdzsvarotām skābuma un sāls notīm, kas savijas ar pamata aromātu un labi izturēta aitu piena biezpiena notīm, kuras pastiprina un padara pilnīgāku aromātu buķeti.

Smaržas un garšas intensitāte pastiprinās atbilstīgi nogatavināšanas ilgumam, taču tā jūtama pat sierā, kas tikai mēreni nogatavināts.

Sieram ir viegla un smalka pēcgarša ar pastiprinātu taukskābju aromātu, kas sajūtams ar ožu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Fiziskie vides faktori, galvenokārt aramzemes viegli nelīdzenais reljefs ielejās un augstajos tīreļos, kontinentālais klimats, ārkārtīgi augstā un zemā temperatūra un zemais nokrišņu līmenis, kā arī barošanas sistēma, kuras pamatā ir galvenokārt aitu ganīšanās zālainē, pļavās un novāktos graudaugu laukos Samoras provincē, ļauj iegūt pienu, kas nodrošina siera Queso Zamorano unikālās īpašības – tas ir ziloņkaula, nedaudz iedzeltenā krāsā griezuma vietā, tam piemīt aitas piena aromāts ar cepta sviesta un siena niansēm jaunākā sierā, bet nogatavošanas gaitā tas iegūst labi izturēta biezpiena aromātu ar žāvētu augļu notīm, savukārt nobrieduša siera aromāts ir intensīvāks un pilnīgāks, un tam ir ilga pēcgarša. Siers mutē ir gluds un patīkami taukains, mēreni nobriedis tas kļūst nedaudz lipīgs un diezgan elastīgs, taču nogatavināšanas gaitā siers kļūst drupanāks, zaudē elastīgumu, kā arī kļūst miltaināks vai graudaināks.

Atsauce uz specifikācijas publikāciju

(Regulas (EK) Nr. 510/2006 (5) 5. panta 7. punkts)

http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) OV L 369, 23.12.2006., 1. lpp.

(4) Aizstāta ar Regulu (ES) Nr. 1151/2012.

(5) Sk. 4. zemsvītras piezīmi.